

***Изх. Nо 56/04.05.2020 г.***

**до г-жа деница сачева**

**министър на труда и социалната политика**

**До**

**44-ТОТО НАРОДНО СЪБРАНИЕ НА**

**РЕПУБЛИКА БЪЛГАРИЯ**

**На вниманието на:**

**Г-Н ХАСАН АДЕМОВ**

**ПРЕДСЕДАТЕЛ НА КОМИСИЯТА**

**ПО ТРУДА И СОЦИАЛНАТА ПОЛИТИКА**

**НАРОДНИТЕ ПРЕДСТАВИТЕЛИ -**

**ЧЛЕНОВЕ НА КОМИСИЯТА**

**ПО ТРУДА И СОЦИАЛНАТА ПОЛИТИКА**

**ДО**

**Г-ЖА ЦВЕТА КАРАЯНЧЕВА**

**ПРЕДСЕДАТЕЛ НА 44-ТОТО НАРОДНО СЪБРАНИЕ**

**СТАНОВИЩЕ ОТ БЪЛГАРСКИЯ ДАРИТЕЛСКИ ФОРУМ**

**Относно:** Законопроект за изменение на Закона за социалните услуги № 054-01-29 от 14 април 2020 г.

**УВАЖАЕМА Г-ЖО МИНИСТЪР,**

 **ДАМИ И ГОСПОДА НАРОДНИ ПРЕДСТАВИТЕЛИ,**

Българският дарителски форум обединява големите дарители – компании и фондации, от 2004 г. насам. За този дълъг период натрупахме богат и многократно доказан опит в реализацията на социалнозначими каузи, включително свързани с предоставянето на социални услуги, застъпничеството и социалното включване. Редица наши членове подпомагат социални услуги с дарителски средства. Те са разпознати широко като успешни и с висока добавена стойност за обществото. Като мрежа на големите дарители в България ние следим дебата по приетия вече Закон за социалните услуги от самото му начало и за пореден път изразяваме силното си безпокойство от постоянните опити за забавянето или отмяната му, които имат изключително негативен ефект върху грижата и подпомагането на уязвими групи хора.

Българският дарителски форум е против приемането на предложения законопроект за отлагане на влизането в сила на Закона за социалните услуги с още 6 месеца.

Внесеният и приет преди повече от година - през месец март 2019 г., законопроект беше резултат на дългогодишен дебат за предоставянето на социални услуги в България, започнал още през 2011 г. Този дебат доведе до ценностна промяна в начина и механизма на предоставяне на социални услуги - с грижа за отделния човек и при съобразяване с индивидуалните му потребности. Водещи в тази грижа и в заложения в закона механизъм са качеството и контролът на тези грижи. Тези нужди на социално уязвимите групи и необходимостта от оказване на подкрепа са постоянни, а в сегашната извънредна ситуация се обострят все повече. По тях и преди кризата, и сега всеотдайно работят стотици хора, върху чиято дейност имаме непосредствен поглед. .

Ето защо смятаме, че Законът за социалните услуги трябва да влезе в сила без по-нататъшно отлагане. Разводняването на обществения дебат и налагането на мнението на хора, които не познават същността на проблема и работата на терен, няма да доведат до по-добро законодателно решение, а ще отложат предоставянето на по-добра реална грижа и съпътстващия я контрол, заложен включително чрез Агенцията по качество на социалните услуги.

В сегашната извънредна ситуация се виждат още по-ясно реалните проблеми и претоварването на съществуващата система. Отлагането им няма да доведе до тяхното решаване, а ще ги задълбочи

Уверени сме, че водени от своята добросъвестност и желание за разрешаване на натрупаните проблеми, Вие няма да допуснете трето поред отлагане на Закона за социалните услуги.

Уважаеми дами и господа народни представители, ние от Българския дарителски форум се надяваме, че ще се запознаете в детайли с основите на проблема и няма да позволите популистки натиск да принуди държавата в лицето на законодателната власт да блокира развитието на уредбата на обществените отношения в сферата на социалната политика.

С уважение,

Красимира Величкова,

Директор

Български дарителски форум